Ginerele de 28 de ani al unui preot din orașul Curtici, județul Arad, a murit după ce a căzut de pe o schelă înaltă de 10 metri din biserică. Acesta a decedat după o lună în care s-a luptat pentru viața sa, pe un pat de spital din Timișoara. El era tătic de doar câteva luni. Înmormântarea va avea loc sâmbătă.
Pe 23 ianuarie, Bogdan Ardelean, ginerele preotului Liviu Iștoc, s-a grăbit să le dea socrilor săi o mână de ajutor la împodobirea cu flori a bisericii. Nu a observat gaura din podeaua schelei şi s-a prăbuşit în gol, de la zece metri înălţime.
Lăcașul de cult era în renovare. Pereţii interiori au fost pictaţi cu scene biblice, iar muncitorii făcuseră o gaură în podeaua schelei, ca să poată urca găleţile cu vopseluri la înălţime. Ginerele preotului nu a observat gaura acoperită cu nylon şi a căzut în gol, notează Aradon.
Tânărul a ajuns în comă la un spital din Timișoara, având probleme la cap și la coloană.
Bogdan Ardelean s-a stins recent, înmormântarea urmând să aibă loc sâmbătă. El devenise tatăl unui băiețel acum câteva luni, iar cu trei săptămâni înainte de tragicul eveniment avusese loc botezul.